Васіль Хамутоўскі

**Васіль Хамутоўскі** ( 30 жніўня 1978 году) — беларускі футбаліст, брамнік. У 2000—2008 гадах выступаў за нацыянальную зборную Беларусі. Уваходзіць у Клюб беларускіх брамнікаў, якія не прапускалі галы ў 100 і болей матчах на найвышэйшым узроўні.

## Кар’ера
### Клюбная
Выхаванец менскай «Зьмены». Гуляў за барысаўскі БАТЭ, зь якім стаў чэмпіёнам краіны. З 2000 году пачаўся легіянэрскі пэрыяд кар’еры, дзе найбольш пасьпяховым быў час у румынскім «Сьцяўа» (два тытулы чэмпіёна Румыніі). У 2013 годзе разам зь іншым румынскім клюбам, «Пэтролулам», здабыў Кубак Румыніі. У ліпені 2013 году вярнуўся на радзіму, стаўшы гульцом «Тарпэда-БелАЗ». У жодзінскім клюбе заняў месца асноўнага брамніка замест атрымаўшага траўму Паўла Часноўскага. У сьнежні 2013 году падоўжыў кантракт з «Тарпэда-БелАЗ». У сэзоне 2014 году працягваў быць асноўным брамнікам жодзінскага клюбу. 6 чэрвеня 2014 году ў матчы супраць «Гомля» ў соты раз захаваў сваю браму ў недатыкальнасьці, тым самым уступіўшы ў клюб «сухіх» брамнікаў. У жніўні 2014 году перастаў трапляць у склад жодзінскага клюбу, і па заканчэньні сэзону 2014 году пакінуў клюб.

У сакавіку 2015 году падпісаў кантракт зь менскім «Дынама». У траўні 2015 году стаў гульнёвым трэнэрам брамнікаў «Дынама» ў штабе новага галоўнага трэнэра Вука Рашавіча і з таго часу больш не зьяўляўся на полі, саступіўшы месца Аляксандру Гутару. У ліпені 2016 году разам з Рашавічам пакінуў «Дынама».

### Міжнародная
Доўгі час выступаў за нацыянальную зборную Беларусі.

## Трэнэрская праца
У жніўні 2016 году ўвайшоў у трэнэрскі штаб «Крумкачоў», дзе заняў пасаду трэнэра брамнікаў. У кастрычніку — лістападзе 2016 году пасьля сыходу з клюбу Алега Дулуба выконваў абавязкі галоўнага трэнэра «Крумкачоў» разам зь Якавам Залеўскім. У студзені 2017 году абвесьціў аб тым, што пакідае «Крумкачы», аднак ужо ў сакавіку вярнуўся ў трэнэрскі штаб каманды.

У верасьні 2017 году далучыўся да трэнэрскага штабу Алега Дулуба ў адэскім «Чарнаморцы». У сьнежні таго году ўсьлед за Дулубам пакінуў украінскі клюб. У студзені 2018 году поруч з Дулубам увайшоў у трэнэрскі штаб барысаўскага БАТЭ ў якасьці трэнэра брамнікаў. У чэрвені 2018 году, неўзабаве па звальненьні галоўнага трэнэра з БАТЭ, таксама пакінуў каманду.

У жніўні 2018 году стаў трэнэрам брамнікаў берасьцейскага «Дынама». Пакінуў пасаду ў верасьні 2020 году. У чэрвені 2021 году ўвайшоў у трэнэрскі штаб Вука Рашавіча ў саудаўскім клюбе «Аль-Фэйга». У студзені 2022 году быў прадстаўлены ў якасьці трэнэра брамнікаў «Львова», які ачольваў Дулуб. Пасьля пачатку расейскага ўварваньня ва Ўкраіну ў красавіку 2022 году стаў трэнэрам брамнікаў у акадэміі румынскага «Сьцяўа». У 2025 годзе быў прызначаны адным з трэнэраў другой каманды сталічнага «Дынама».

## Статыстыка

## Грамадзкая дзейнасьць
18 жніўня падпісаў адкрыты ліст прадстаўнікоў спартыўнай галіны Рэспублікі Беларусь з патрабаваньнем прызнаць несапраўднымі выбары прэзыдэнта Рэспублікі Беларусь, якія прайшлі 9 жніўня 2020 году.

Пасьля зьехаў з краіны, працаваў ва Ўкраіне. Быў затрыманы 30 верасьня 2022 году, пасьля вяртаньня ў Беларусь на лячэньне. Асуджаны на 13 сутак за рэпосты. Пасьля яго затрымалі ўжо па абвінавачаньні ў крымінальнай справе.

27 сьнежня 2022 году прызнаны праваабаронцамі палітзьняволеным.

## Крыніцы

## Вонкавыя спасылкі
* Статыстыка «ПБ-Инфо»

Катэгорыя:Беларускія футбалісты
Катэгорыя:Беларускія футбольныя трэнэры